নোটবাতিলে কার কার কী কী হয়রানি হয়েছে, এই নিয়ে সোশ্যাল মিডিয়া সরগরম, হাটে-বাজারে-অফিস-কাছারিতে এখন একটাই মাত্র আলোচনা। পক্ষে-বিপক্ষে নানা রকম মত-বিনিময় চলছে। কেউ সাধুবাদ দিচ্ছেন তো কেউ বিরক্তি প্রকাশ করছেন। এই সিদ্ধান্ত ভাল না মন্দ, তা নিয়ে বিতর্ক চলতেই থাকবে কিন্তু এটা অস্বীকার করার উপায় নেই যে হাতে পর্যাপ্ত পরিমাণ টাকা না থাকার জন্যে সাধারণ ক্রেতা থেকে ব্যবসায়ী, সবাইকেই নানা অসুবিধায় পড়তে হচ্ছে। 
সংবাদসংস্থা আইএএনএস-এর খবর অনুযায়ী, নোটবদলের জেরে জেরবার বাংলার মিষ্টি ব্যবসায়ীরা। মিষ্টির দোকানগুলিতে বিপুল পরিমাণে ৫০০ টাকার নোটে কেনাবেচা চলত। গড়ে এক একটি দোকানে দিনে ১০,০০০ টাকার মিষ্টি বিক্রি হতোই। কিন্তু মানুষ এখন ব্যাঙ্ক বা এটিএম থেকে পর্যাপ্ত পরিমাণ টাকাই তুলতে পারছেন না, বাড়ির বাজার অনেক ভেবেচিন্তে করতে হচ্ছে। তাই সেখানে রসগোল্লা কেনা বা মিষ্টি কেনা অনেকটাই বিলাসিতা হয়ে দাঁড়িয়েছে এই পরিস্থিতিতে। 
হাওড়ার শ্রী গন্ধেশ্বরী মিষ্টান্ন ভাণ্ডারের মালিক প্রদীপ হালদার জানিয়েছেন, শুধু বিক্রি পড়ে গিয়েছে তা নয়, সাপ্লায়ারদের টাকা মেটাতে এখন কঠিন সমস্যায় পড়তে হচ্ছে তাঁকে। পুরনো নোট সাপ্লায়াররা নিচ্ছেন না এবং প্রদীপবাবুর বক্তব্য, তাঁরা স্পষ্ট জানিয়ে দিয়েছেন যে নতুন নোট না পেলে আর কাঁচামাল সরবরাহ করবেন না। 
আরও পড়ুন
নোট বাতিলে রাজনৈতিক দলগুলির কী কী ভয়? কেন এত চিৎকার? 
রাজ্যের ব্যাঙ্কে বিপুল কালো টাকা? হানা দিল আয়কর দফতর
অন্যদিকে বিখ্যাত রসগোল্লা বিক্রেতা কেসি দাসের পক্ষ থেকেও জানানো হয়েছে যে গত কয়েকদিনে মিষ্টির বিক্রি কমে যাওয়ায়, স্টক রসগোল্লা অনেকটাই বেশি রয়েছে। তাই সামঞ্জস্য বজায় রাখতে একদিনের জন্য রসগোল্লা প্রস্তুত বন্ধ রাখতে হয়েছে তাঁদের। গড়ে এখন বাংলার একটু নামকরা মিষ্টির দোকানে ৪০০০ টাকার বেশি বিক্রি হচ্ছে না। এই অবস্থা আরও কিছুদিন চললে বড়সড় লোকসানে পড়তে হবে বাংলার মিষ্টি ব্যবসায়ীদের।